Preek 1 Petrus 2: PDF
Download "Preek 1 Petrus 2:9-12"
1 1 Preek 1 Petrus 2:9-12 (Preek tydens erediens in Gereformeerde Kerk Welkom-Noord op Sondag 11 Junie 2017) Prediker: Ds JL van der Schyff Voor die erediens: Sing: Lied 308:1,2,3,5 Sing: Lied 309:1,2,3 Sing: Psalm 128-2:1 Afkondigings Stilte Erediens: Votum Groetseën Lofprysing: Lied 525:1,3 Geloofsbelydenis: Twaalf Artikels Die Wet van die Here: Exodus 20:1-17 Sing: Psalm 25-1:2 Gebed Skriflesing: 1 Petrus 2:9-17 Sing: Psalm 86-1:6 Fokus: 1 Petrus 2:9-12 Preek: Tema: Gedra jou altyd goed en bly so getrou aan jouself en aan God. Gebed Diens van barmhartigheid Sing: Psalm 134-1:4 en Lied 304:1,2 Wegstuurseën Amen: Skrifberyming 13-3 Fokusverse: 1 Petrus 2:9-12 (1983/92-Vertaling): Julle, daarenteen, is n uitverkore volk, n koninklike priesterdom, n nasie wat vir God afgesonder is, die eiendomsvolk van God, die volk wat die verlossingsdade moet verkondig van Hom wat julle uit die duisternis geroep het na sy wonderbare lig. Julle was vroeër geen volk nie, maar nou is julle die volk van God. Julle het tóé geen barmhartigheid ontvang nie, maar nou het God aan julle barmhartigheid bewys. Geliefdes, in die wêreld is julle vreemdelinge en bywoners. Daarom dring ek by julle daarop aan om nie aan sinlike begeertes toe te gee nie. Dit verwoes net n mens se lewe. Gedra julle altyd goed onder die heidene sodat, al praat hulle kwaad van julle asof julle misdadigers is, hulle julle voorbeeldige lewe kan sien en God kan verheerlik op die dag van afrekening.
2 2 Preek: Geliefdes in ons Here Jesus Christus, Die afgelope week kyk ek na n video waar iemand praat oor alles wat verkeerd is in ons land. En dan roep hy uit: Kyk hoe lyk ons land! Ons hoor byna daagliks van moorde en verkragtings en marteling. Ons hoor van korrupsie en swak dienslewering en protesoptogte. Ons hoor van groeiende werkloosheid en finansiële probleme. Die afgelope week het ons die slegte nuus gekry dat ons land tans tegnies in n resessie is. SA is KRITIEK SIEK!!!! so het iemand Donderdag kommentaar gelewer op die nuus dat n bekende radio en TV persoonlikheid in n rooftog doodgeskiet is. Kyk ons na die res van die wêreld, dan lyk die prentjie nie juis beter nie. Ons hoor van terreuraanvalle en konflik in die Midde-Ooste en vlugtelinge wat na Wes-Europa en ander plekke stroom. Ons hoor van aardverwarming en lande wat nie hulle samewerking wil gee om dit te stop nie. Ja, die wêreld het probleme! Die vraag is nou: Hoe moet ons as Christene leef in n wêreld wat so lyk? Hoe moet ons as Christene leef in n land waarin so baie dinge verkeerd is? Ek dink dat ons fokusverse (1 Petrus 2:9-12) vir ons n antwoord gee. Dit is: Gedra jou altyd goed en bly so getrou aan jouself en aan God! Gedra julle altyd goed! Baie eenvoudig, nie ingewikkeld nie. Die wêreld mag dalk gekompliseerd en ingewikkeld wees, maar die reël vir hoe jy in hierdie wêreld moet lewe, is eintlik heel eenvoudig. Gedra julle altyd goed, ook en veral wanneer julle te doen kry met mense wat God nie ken nie of nie in Hom glo nie of Hom nie dien nie. Ek sou ook kon sê: Lewe voorbeeldig! Lewe voorbeeldig, ook en veral wanneer julle tussen nie-christene is. Doen altyd net wat goed en reg is voor die Here. As jy jou sleg gedra, is jy ontrou aan jouself én jy is ontrou aan God. Laat ek verduidelik. Kyk weer na 1 Petrus 2:9. Daar staan (1983/92-Vertaling): Julle, daarenteen, is n uitverkore volk, n koninklike priesterdom, n nasie wat vir God afgesonder is, die eiendomsvolk van God, die volk wat die verlossingsdade moet verkondig van Hom wat julle uit die duisternis geroep het na sy wonderbare lig. Die woorde wat Petrus hier gebruik, is hoe God die volk Israel in die Ou Testament genoem het: n Uitverkore volk (of anders gesê: n volk wat deur God gekies is) dit is hoe die volk Israel in Jesaja 43:20 genoem word. Dat Israel deur God as sy volk gekies is, is n gedagte wat reeds in Deuteronomium 7:6, Deuteronomium 10:15 en Deuteronomium 14:2 genoem word. n Koninklike priesterdom (of anders gesê: n koninkryk wat God as priesters dien) dit is hoe Israel in Exodus 19:6 genoem word.
3 3 n Nasie wat vir God afgesonder is (of anders gesê: n volk wat eenkant gesit is vir God; of nog ander gesê: n heilige volk; of nog anders gesê: n gewyde nasie) dit is hoe Israel in Exodus 19:6, Levitikus 20:24, Deuteronomium 7:6, Deuteronomium 14:2 en Deuteronomium 26:19 genoem word. Die eiendomsvolk van God (of anders gesê: n vol wat God s n is; of nog anders gesê: n volk wat aan God behoort) dit is hoe Israel in Exodus 19:5, Deuteronomium 4:20, Deuteronomium 7:6, Deuteronomium 14:2 en Deuteronomium 26:18 genoem word. Die volk wat die verlossingsdade moet verkondig dit is hoe Israel in Jesaja 43:21 genoem word. Petrus gebruik hierdie woorde wat in die Ou Testament vir die volk Israel gebruik is, en sê dat dit is wie en wat ons as Christene is. Geliefdes, dit is wie en wat júlle is. Dit is wat God julle gemaak het. Julle is God se volk. God het julle spesifiek vir Hom gekies. Julle is God se priesters wat vir Hom moet werk. God is julle koning. Hy regeer oor julle. Hy sê vir julle wat julle moet doen en nie moet doen nie. Julle behoort aan Hom en Hom alleen. Julle is eenkant gesit vir God. Julle is God se gewyde volk. Julle moet vir almal vertel van die groot dinge wat God gedoen het. Julle moet vertel van die groot dinge wat God vir julle gedoen het. Hy het vir julle geroep om uit die donker na Hom toe te kom. Ja, uit die donker van julle sondes het Hy julle geroep om na die helder lig te kom waar Hy is. Voorheen was julle soos boemelaars met wie niemand iets te doen wou hê nie, maar nou is julle nie meer dakloos nie. Julle het n tuiste gekry. Julle is nou deel van n huisgesin die huisgesin van God. Julle het n Vader gekry. Julle het voorheen nie geweet wat liefde en goedheid regtig beteken nie, maar julle het by God daardie liefde en goedheid leer ken. Geliefdes, as julle mooi hierna kyk, sal julle sien dat, as jy jou sleg gedra, jy nie lewe volgens wie en wat jy is nie. Jy lewe dan nie volgens dit wat God jou gemaak het nie. Jy is dan ontrou aan jouself en jy is ontrou aan God! Die teendeel is ook waar. As jy jou goed gedra, is jy getrou aan jouself en aan God. Dan leef jy volgens wie en wat jy is. Dan leef jy volgens wie en wat God jou gemaak het. Ek wil dit met twee voorbeelde verduidelik. As sout verslaan het dat dit nie meer aan kos smaak kan gee nie, dan doen die sout nie meer waarvoor dit gemaak is nie. Dan is die sout ontrou aan sy aard, naamlik om sout te wees. Net so ons as Christene. Volgens Matteus 5:13 is ons die sout vir die aarde. As ons ons sleg gedra, is ons soos sout wat verslaan het. Dan kan ons nie meer smaak aan die wêreld gee nie en is ons ontrou aan wie en wat God ons gemaak het, naamlik om die sout vir die aarde te wees. As n lig nie kan skyn nie, dan doen die lig nie waarvoor dit gemaak is nie. Dan is die lig ontrou aan sy aard, naamlik om lig te wees. Net so ons as Christene. Volgens Matteus 5:14 is ons die lig vir die wêreld. As ons ons sleg gedra, kan ons nie meer lig gee aan die wêreld nie en is ons ontrou aan wie en wat God ons gemaak het, naamlik om die lig vir die wêreld te wees. Dit is veral waar, wanneer jy te doen kry met mense wat God nie ken nie of nie in Hom glo nie of Hom nie dien nie. Kyk weer na 1 Petrus 2:12. Daar staan (1983/92-Vertaling):
4 4 Gedra julle altyd goed onder die heidene sodat, al praat hulle kwaad van julle asof julle misdadigers is, hulle julle voorbeeldige lewe kan sien en God kan verheerlik op die dag van afrekening. Dit is soms so dat mense baie slegte dinge oor Christene en die kerk sê. Dan is dit belangrik dat julle aanhou goeie dinge doen. Uiteindelik sal mense dit nie kan miskyk nie. Hulle sal julle goeie gedrag sien en God die eer daarvoor gee, wanneer Hy kom rekenskap vra. Hierdie is n baie belangrike saak. Wanneer Christene hulle sleg gedra, veroorsaak dit dat mense sê: As dít is hoe Christene leef, wil ek nie een van hulle wees nie! n Bekende nie-christen geestelike leier het al by geleentheid so gesê. Die teendeel is ook waar. Wanneer Christene hulle goed gedra en daar liefde en vrede tussen hulle is, mag dit veroorsaak dat mense sê: As dít is hoe Christene leef, wil ek ook een van hulle wees! Geliefdes, hoe julle as Christene leef, speel n belangrike rol of mense Christene gaan word of nie. Mense vra soms: Wat help dit in hierdie wêreld om jou goed te gedra? Wat help dit om altyd die gawe een te wees? Dit bring jou niks in die sak nie. Wat help dit om altyd net te doen wat goed en reg is voor die Here? Wat help dit om soos Jesus ander se voete te was of die ander wang te draai? Dit werk nie! As jy dalk ook met hierdie vrae worstel, onthou die woorde van 1 Petrus 2:11 (1983/92- Vertaling): Geliefdes, in die wêreld is julle vreemdelinge en bywoners. God het nie vir jou hier op aarde omstandighede belowe wat presies gaan wees soos jy dit wil hê nie. God het nie vir jou n Suid-Afrika belowe presies soos jy dit wil hê nie. Ek weet nie presies waarheen God met ons as land en die wêreld op pad is nie. Onthou egter dít: Al gaan jou voorbeeldige lewe nie noodwendig jou omstandighede verander om te wees soos jy dit graag wil hê nie, gaan jy ten minste nie jou siel verkoop, as jy jou goed gedra nie. Ten minste is jy dan getrou aan wie en wat jy is. Ten minste is jy dan getrou aan God. Dít is die belangrikste van alles! Mense sê soms vir my: Jy kan maklik praat. Jy werk in jou studeerkamer en besoek mense waar hulle hulle beste voetjie voor die dominee voorsit. Jy werk nie in die harde werklikheid waar mense nie hulle beste voetjie voorsit nie. Dit wat jy sê ons moet doen, is baie keer wêreldvreemd. Dan antwoord ek: Dit wat God van julle vra, ís in n sekere sin wêreldvreemd. Die harde werklikheid is dat dit nie is hoe mense daarbuite optree nie. Onthou dan: Julle is vreemdelinge in hierdie wêreld. Dit wat julle moet doen, sál anders wees as die wêreld noem dit maar wêreldvreemd, as jy wil. Dit verander egter niks daaraan dat God dit van julle vra nie. Dit skrap nie God se opdrag dat julle julle goed moet gedra nie. Ek erken dat dit soms vir julle baie moeilik is in die harde werklikhede van die lewe. Maar weet dan dít: Julle het Iemand om julle te help. God het sy Heilige Gees gegee om julle te help. Hy stel jou in staat om te doen wat God van jou vra. Onthou ook: Wanneer jy jou sleg gedra, is dit geneig om te boemerang. n Boemerang is mos n ding wat altyd na jou terugkom, as jy dit gooi. Net so is jou slegte dade geneig om na jou terug te kom en jou in te haal. Kyk weer na 1 Petrus 2:11, vanaf die tweede sin. Daar staan (1983/92-Vertaling): Daarom dring ek by julle daarop aan om nie aan sinlike
5 5 begeertes toe te gee nie. Dit verwoes net n mens se lewe. Jou sinlike begeertes is dit wat jou eie-ek, jou sondige vlees, wil hê. Ons kan dit ook jou natuurlike neigings noem. Wanneer jy toegee aan jou eie-ek om ander terug te betaal en kwaad met kwaad te vergeld, vererger dit gewoonlik net die probleem. Daar is talle voorbeelde van mense wie se lewe verwoes is, net omdat hulle aan hulle sinlike begeertes toegegee het. Dit werk nie om jou sleg te gedra nie! Die tema van die preek tydens verlede Sondag se erediens was: God het vir ons nuwe lewe gegee. Dit was na aanleiding van 1 Petrus 1:3 (1938/92-Vertaling): Aan God, die Vader van ons Here Jesus Christus, kom al die lof toe! In sy groot ontferming het Hy ons die nuwe lewe geskenk deur die opstanding van Jesus Christus uit die dood. Nou het ons n lewende hoop... Vandag se preek gaan oor die vraag: Wat moet jy doen, noudat God vir jou nuwe lewe gegee het? Hoe leef jy hierdie nuwe lewe? Die antwoord is: Gedra jou altyd goed. Dit is die basiese, die algemene reël vir die nuwe lewe wat God vir jou gegee het. Wat dit prakties en konkreet beteken, word vanaf 1 Petrus 2:13 vir ons uitgespel. Ek sluit af. Ons tema vir die jaar is: Terug na die Fontein. Terug na die Fontein beteken terug na n lewe waarin jy jou altyd goed gedra. Terug na n voorbeeldige lewe. Wat die wêreld nodig het, is mense wat hulle goed gedra, mense wat doen wat goed en reg voor die Here is. Dit is wat ons land nodig het. Dit is wat die kerk nodig het. Daar word deesdae baie klem daarop gelê dat ons n missionale kerk moet wees. Dit beteken dat ons n kerk moet wees wat uitreik na die wêreld en vir mense vertel en wys Wie God is en watter groot dinge wat Hy gedoen het en steeds doen. Dit kan net gebeur, as ons as kerk ons goed gedra in die wêreld. Daar is ongelukkig nog te veel Christene / kerklidmate wat hulle sleg gedra in die wêreld. Om een voorbeeld te noem: Daar is te veel Christene / kerklidmate wie se optrede by kuierplekke en wie se gesprekke rondom braaivleisvure nie pas by wie en wat God ons gemaak het nie. Solank Christene / kerklidmate hulle sleg gedra, kan ons as kerk nie veel beteken in hierdie wêreld en vir hierdie wêreld nie. Liewe broer en suster, wat is die geval met jou? Gedra jy jou goed, met die gevolg dat jy n aanwins vir die kerk is? Of gedra jy jouself sleg, met die gevolg dat jy n las vir die kerk is? Is jy getrou aan God en wie en wat Hy van jou gemaak het of is jy ontrou daaraan? Amen.
Tema: God bestuur ons lewe tot in die fynste besonderhede sodat sy Koninkrykplan kan slaag.
Vooraf sang Lied 464: 1,2,4 Lied 509: 1,2,4 Lied 579: 1,3,4,6. Ontmoetingsdiens Intreelied Lied 190: 1,3 Votum Seën Loflied Ps. 99 2: 1,2,3,4 Geloofsbelydenis (interaktief met 3 vrae). Verootmoedigingsdiens
Gereformeerde Kerk Strand Hooglied 8
Gereformeerde Kerk Strand Hooglied 8 Teks: Hooglied 8 Fokus: Hooglied 8:6,7 Inleiding Liefde. Dit is n woord wat al baie myle op hom het. n Woord wat soms al holrug gery is. Tog, omtrent in die middel